Ľ. Micheľ, poslanec: (2007-11-29):
Samotný názov kapitoly znie Národný program rozvoja športu v Slovenskej republike. V kontexte toho, čo obsahuje, tak samotný názov kapitoly a realita, ktorá je, vyzerá skôr ako možno dobrý vtip z celej športovej verejnosti, pretože, ak porovnám peniaze, ktoré sú plánované na rok 2008, je to 1 mld. 11 mil., a porovnám to s tým, čo bolo v roku 2006, tak je to 1 mld. 20 mil., čiže aj pri 10-percentnom, dá sa povedať, raste HDP nedochádza k nárastu, prílevu peňazí do športu, ale, bohužiaľ, ešte k úpadku. Na základe týchto čísel by som rád poznamenal, že šport zostal absolútne na okraji záujmu tejto vlády. Preto sa ani nemôžeme čudovať výroku jedného z popredných športových odborníkov na Slovensku a úspešnému hokejovému trénerovi, ktorý po zverejnení návrhu štátneho rozpočtu v jednom z denníkov na otázku, či je sklamaný z návrhu rozpočtu na rok 2008, len bezradne skonštatoval: „Toto už nie je ani sklamanie, toto sa už nedá ani pomenovať.“ S týmto vyjadrením plne súhlasím. Ak sa spoločne vrátime k programovému vyhláseniu súčasnej vládnej koalície, v kapitole venovanej mládeži a športu nájdeme aj takého vyhlásenie, pomôžem si citátom: „Štát zabezpečí postupný nárast financovania športu.“ Tento výrok a návrh štátneho rozpočtu na rok 2008 pre oblasť športu si jednoducho protirečia. A mňa sa zmocňujú podobné pocity ako pred chvíľou citovaného trénera. Ďalším bodom programového vyhlásenia súčasnej vlády, ktorá sa venuje športu a týka sa nového zákona o športe, ktorý, znovu si pomôžem citátom: „... bude finančne podporovať mládežnícky šport.“ Vráťme sa opäť do reality. Vláda návrh zákona o športe nevypracovala. Mešká už s druhou verziou legislatívneho zámeru. Opozičný návrh zákona predložený v júni 2007 bol zmietnutý zo stola bez akejkoľvek diskusie. Predložený štátny rozpočet absolútne nereflektuje programové vyhlásenie, pretože mládežnícky šport sa nestáva jeho prioritou. Na šport a telesnú aktivitu neorganizovanej mládeže v štátnom rozpočte nie je vyčlenený osobitný podprogram, iba jediný cieľ 2 podprogramu 02601 Otvorená škola. Cieľ 1 Šport pre všetkých podprogramu 02601 sa neviaže výlučne na mládež, ale na kohokoľvek, teda aj na ľudí v aktívnom veku či dôchodcov. Aj to je jeden z dôkazov nepresnej adresnosti financií zo štátneho rozpočtu na podporu športovania a mladej generácie. Mládež nám prestáva športovať. Myslím si, že o tom nebude nikto pochybovať, o tomto tvrdení. Neinfekčné chronické ochorenia, známejšie pod názvom civilizačné choroby, sa začínajú rozmáhať až do takých rozmerov, že majú aj výrazný negatívny ekonomický efekt na štát. Je známym faktom, že obézny človek stojí zdravotníctvo až o 70 % viac finančných prostriedkov. Najschodnejšou cestou ako tento problém riešiť je preventíva. To znamená, zabezpečenie pravidelnej pohybovej aktivity detí a mládeže. Podľa môjho názoru práve riešenie tohto problému malo byť nosnou témou v návrhu štátneho rozpočtu. Bohužiaľ, nie je. Zatiaľ je tento problém pomenovaný, ale vláda nevyčlenila dostatočné množstvo finančných prostriedkov na jeho vyriešenie. Čiže podobne ako aj v iných oblastiach, tak isto aj v športe, vláda síce vie povedať A, čiže pomenovať problém, ale nevie povedať B, čiže problém vyriešiť. A pritom by stačilo tak málo. Stačilo by sa len odosobniť od idey, že šport je politickou agendou. Bývalá vláda pod vedením Mikuláša Dzurindu pripravila Projekt podpory a rozvoja športu, ktorý už v roku 2005 na rok 2008 počítal pri súčasnom objeme financií do športu zo štátneho rozpočtu so sumou 300 miliónov slovenských korún len na podporu športu detí a mládeže. Čiže zopakujem, plánovalo sa okolo 300 miliónov pre deti a mládež. V súčasnom rozpočte je plánovaných 60 miliónov v kapitole Šport všetkých a šport mládeže, čo aj tak nezaručuje, že z tejto sumy 60 miliónov musí ísť väčšina na mládež, ale môže ísť, povedzme, v pomere 70 % na šport pre všetkých, kde sú to peniaze aj pre ľudí v aktívnom veku, aj pre ľudí v dôchodkovom veku. Návrh zákona o športe z júna 2007, ktorý, podotýkam, bol koalíciou označený za paškvil, ponúkal dobré a konkrétne riešenia športu detí a mládeže. Používať šport pre súčasnú vládnu garnitúru nie je odbornou, ale politickou témou. A opäť zdôrazním, bohužiaľ pre šport. Verím, že aj koaliční poslanci konečne pochopia, že peniaze investované do telesného a duševného rozvoja mladej generácie sú tou najlepšou investíciou na vybudovanie moderného, úspešného a konkurencieschopného Slovenska. Myslím si, že je nutné podrobiť kritike aj rozdrobenosť financovania športu medzi tri ministerstvá: Ministerstvo školstva, ministerstvo obrany, ministerstvo vnútra. Osobne si myslím, že efektívnejšie by bolo, aby šport bol financovaný z jednej centrálnej úrovne a dokonca šport je financovaný aj z úradu vlády. Z kapitoly Úradu vlády Slovenskej republiky kód programu 06P0207 Podpora štátu a mládeže sa má financovať podpora štátnej reprezentácie regionálneho mládežníckeho akademického športu a ďalšie iné činnosti, ktoré sú absolútne financované z kapitoly Ministerstva školstva Slovenskej republiky. Ide absolútne o duplicitný a nesystémový prvok. Na podporu športu a mládeže je pritom v kapitole úradu vlády vyčlenených 60 mil. slovenských korún. Slovenský šport má ďalšie veľké množstvo problémov. Už som spomínal, mešká nám návrh zákona o športe, jeho legislatívny zámer dvakrát tak isto bol omeškaný. Takže bojím sa ešte jednej veci. Rok 2008 je aj rokom konania najväčšieho športového sviatku Olympijských hier a Paraolympijských hier v Pekingu a vláda dosiaľ ešte nezaradila na rokovanie materiál týkajúci sa prípravy našich športovcov. Každý vie, že účasť na takomto veľkom športovom sviatku nie je udalosťou, ktorá sa koná zo dňa na deň, ale treba na to dlhodobú prípravu. Mám osobne obavu, aby sa nestalo, aby do Pekingu nešlo možno päť slovenských športovcov tak, aby sme sa nezaradili medzi výpravy ako Uganda, Kazachstan a podobne, kde bude skutočne po päť športovcov. Bola by to skutočne hanba pre slovenský šport. Ale ja verím, že ešte je síce osem mesiacov alebo sedem mesiacov, tak aj v tomto smere sa vláda trošku zobudí a ohne. Včera pán poslanec Ivan Mikloš vecne a veľmi jasne pomenoval víťazov a porazených v návrhu štátneho rozpočtu na rok 2008. Bohužiaľ, šport zostal na strane porazených. Ak by som si pomohol športovým slovníkom, tak musím priamo povedať, vláda uštedrila športu poriadny debakel. Po mojej pravici sedí aj pán spravodajca, ktorý je vášnivý tenista a vie, že najväčšou hanbou v tenise je kanár alebo kanárik, takže ja si myslím, že šport z pohľadu štátneho rozpočtu utrpel priameho kanárika alebo keď to povieme futbalovou terminológiou, tak sme si strelili vlastný gól. Aj preto predkladám pozmeňujúce návrhy, ktorý z nich je pozmeňujúci návrh k vládnemu návrhu zákona o štátnom rozpočte na rok 2008. V prílohe č. 3 k zákonu o štátnom rozpočte na rok 2008 Výdavky štátneho rozpočtu na rok 2008 sa záväzné ukazovatele menia takto: V kapitole Kancelária Národnej rady Slovenskej republiky sa znižuje v stĺpci kapitálové výdavky bez prostriedkov na spolufinancovanie o 100 mil. slovenských korún. Zmeny v prílohe č. 3 sa premietnu v prílohe č. 4 zákona o štátnom rozpočte na rok 2008 program 06M Zákonodarná a kontrolná činnosť parlamentu. V prílohe č. 3 zákona o štátnom rozpočte na rok 2008 príjmy štátneho rozpočtu na rok 2008 sa záväzné ukazovatele menia takto: V kapitole Ministerstvo školstva sa príjmy podprogramu 02601 Šport pre všetkých a záujmová činnosť na školách navyšujú o 100 mil. slovenských korún. Príjmy budú určené na športové aktivity detí a mládeže v popoludňajších hodinách. Odôvodnenie tohto návrhu. V rozpočte v kapitole Kancelárie Národnej rady vyčleniť 300 miliónov slovenských korún na začiatok rekonštrukcie Bratislavského hradu, ktorej celkové investičné náklady sa odhadujú na 1 až 2 mld. slovenských korún. Hrad skutočne rekonštrukciu potrebuje, otázka však je, v akom rozsahu a kto ju bude realizovať. Zároveň s ostatnými stavebnými projektmi v Bratislave, Reduta, Slovenská národná galéria tak vláda prispieva k stavebnému boomu v hlavnom meste. Preto sa navrhuje presunúť prostriedky vo výške 100 miliónov slovenských korún z rozpočtovej kapitoly Kancelária Národnej rady Slovenskej republiky do kapitoly Ministerstvo školstva Slovenskej republiky podprogram 02601 Šport pre všetkých a záujmová činnosť na školách o 100 miliónov slovenských korún. Ďalší pozmeňujúci návrh. V prílohe 1 k zákonu o štátnom rozpočte na rok 2008 Výdavky štátneho rozpočtu na rok 2008 sa záväzné ukazovatele menia takto: V kapitole Ministerstvo školstva sa navrhuje presun 25 miliónov slovenských korún z kapitálových výdavkov z podprogramu 02604 Materiálno-technický rozvoj športu, investície na bežné výdavky podprogramu 02601 Šport pre všetkých a záujmová činnosť na školách. Výdavky budú určené na športové aktivity detí a mládeže v popoludňajších hodinách. V prílohe č. 3 k zákonu o štátnom rozpočte na rok 2008 Výdavky štátneho rozpočtu na rok 2008 sa záväzné ukazovatele menia takto: V kapitole Ministerstvo školstva Slovenskej republiky sa navrhuje premenovanie názvu podprogramu 02601 Šport pre všetkých a záujmová činnosť na školách na názov Šport mládeže a záujmová činnosť na školách. Odôvodnenie. Podľa komentára k zámeru 026 Národný program rozvoja športu sa má financovať propagovanie, šírenie a sprístupňovanie športu čo najširšiemu okruhu užívateľov, predovšetkým detí a mládeže. Podľa programového vyhlásenia vlády v časti 5 bod 3 vláda vypracuje nový zákon o podpore športu, ktorý v plnej miere prevezme komunitárnu úpravu športu v rámci EÚ s dôrazom na boj proti dopingu, zabráneniu násilia na štadiónoch s cieľom podpory štátnej reprezentácie regionálneho mládežníckeho a akademického športu. Priority nie sú do štruktúry výdavkov na šport premietnuté. Návrh nereflektuje programové vyhlásenie, pretože mládežnícky šport dostatočne nepodporuje. Na šport a telesnú aktivitu neorganizovanej mládeže nie je vyčlenený osobitný podprogram, iba jediný cieľ 2 podprogramu 02601 Otvorená škola. Cieľ 1 podprogramu 02601 sa neviaže výlučne na mládež, ale na celú populáciu. Financovať šport pre všetkých zo štátneho rozpočtu je vecne nesprávne. Ide viac-menej o kompetenciu samospráv. V prílohe č. 3 k zákonu o štátnom rozpočte na rok 2008 Výdavky štátneho rozpočtu na rok 2008 sa záväzné ukazovatele menia takto: V kapitole Ministerstvo školstva SR sa navrhuje premenovanie názvu podprogramu 02602 Štátna športová reprezentácia a rozvoj športových odvetví na názov Štátna športová reprezentácia a podpora domácich a zahraničných športových súťaží a podujatí. Ďakujem.